Antoine Volodine
Den franskrussiske romanforfatter Antoine Volodines fiktioner skildrer en verden efter en stor katastrofe eller apokalypse, hvor alt henligger som ruiner eller er overladt til alle tænkelige rædsler. Han vakte opsigt med sin roman Alto solo i 1991.
Volodine kalder selv sine fiktioner for "post-eksotisme" og taler om billeder mellem erindring og virkelighed. Den imaginære verden i hans bøger, bl.a. Le Port intérieur (1995), Des anges mineurs (1999), Dondog (2002), refererer til et moderne menneskes viden om kz-lejre, tortur og krigszoner og dets projektion heraf ud i en virkelig verden. Forfatterskabet er som sådan en voldsom og voldelig forstyrrelse af gængs litteratur.